鏡檻
作者：李商隱
朝代：唐

paragraphs: 鏡檻芙蓉入，香臺翡翠過。
撥弦驚火鳳，交扇拂天鵝。
隱忍陽城笑，喧傳郢市歌。
仙眉瓊作葉，佛髻鈿爲螺。
五里無因霧，三秋只見河。
月中供藥剩，海上得綃多。
玉集胡沙割，犀留聖水磨。
斜門穿戲蝶，小閣鎖飛蛾。
騎襜侵韉卷，車帷約幰鈋。
傳書兩行雁，取酒一封駞。
橋迥涼風壓，溝橫夕照和。
待烏燕太子，駐馬魏東阿。
想像鋪芳褥，依稀解醉羅。
散時簾隔露，臥後幕生波。
梯穩從攀桂，弓調任射莎。
豈能拋斷夢，聽鼓事朝珂。